Класификация на информацията:
Ниво 0, TLP-WHITE


УСТРОЙСТВЕН ПРАВИЛНИК
НА ИЗПЪЛНИТЕЛНАТА АГЕНЦИЯ ПО ГОРИТЕ И РИБАРСТВОТО
Проект


Глава първа
ОБЩИ ПОЛОЖЕНИЯ

Чл. 1. С правилника се определят дейността, структурата, функциите и числеността на персонала на Изпълнителната агенция по горите и рибарството (ИАГР), наричана по-нататък "агенцията".

Чл. 2. (1) Изпълнителната агенция по горите и рибарството е юридическо лице на бюджетна издръжка със седалище София. Изпълнителният директор на агенцията е второстепенен разпоредител с бюджет към министъра на земеделието и храните.
(2) Агенцията е администрация, която подпомага изпълнителния директор при осъществяване на правомощията му, осигурява технически дейността му и извършва дейности по административно обслужване на гражданите и юридическите лица.

Глава втора
ОРГАНИ НА АГЕНЦИЯТА

Раздел I
Общи положения

Чл. 3. (1) Агенцията се ръководи и представлява от изпълнителен директор.
(2) Договорът с изпълнителния директор се сключва, изменя се и се прекратява от министъра на земеделието и храните след съгласуване с министър-председателя.
(3) Изпълнителен директор на агенцията може да бъде лице с висше лесовъдско образование, с образователно-квалификационна степен "магистър", с трудов стаж по специалността не по-малко от 7 години, придобит след завършване на висшето образование.
(4) Изпълнителният директор осъществява правомощията си пряко и чрез регионалните дирекции по горите и специализираните териториални звена на агенцията.

Чл. 4. (1) При изпълнение на правомощията си изпълнителният директор се подпомага от трима заместник изпълнителни директори. 
(2) Договорите със заместник изпълнителните директори се сключват, изменят и прекратяват от изпълнителния директор на агенцията след съгласуване с министъра на земеделието и храните. 
(3) Изпълнителният директор делегира с писмена заповед правомощия на заместник изпълнителните директори и определя техните функции.

Раздел II
Правомощия на изпълнителния директор

Чл. 5. (1) Изпълнителният директор има следните правомощия:
1. организира и ръководи дейността на агенцията;
2. осъществява общото ръководство и контролира дейността на регионалните дирекции по горите и на специализираните териториални звена на агенцията;
3. разработва и предлага на министъра на земеделието и храните стратегически план за развитие на горския сектор;
4. прилага държавната политика в изпълнение на ОПР на ЕС;
5. прилага държавната политика в областта на рибарството и аквакултурите;
6. изпълнява функциите на управляващ орган по Оперативна програма за развитие на сектор „Рибарство“ 2007 – 2013 г. (ОПРСР) на Република България, финансирана от Европейския фонд за рибарство (ЕФР) на ЕС; 
7. представя на министъра на земеделието и храните ежегоден доклад за дейността на агенцията;
6. създава и закрива отдели и сектори в главната дирекция и дирекциите в Агенцията и утвърждава длъжностното разписание, и определя териториалния обхват на отделите по чл. 20, ал. 1, т. 1 – 4; 
7. утвърждава числеността, длъжностните разписания и средствата за работна заплата на регионалните дирекции по горите и на специализираните териториални звена на агенцията;
8. издава актове за възникване, изменяне и прекратяване на служебните правоотношения и сключва, изменя и прекратява трудовите договори със служителите в агенцията и с ръководителите на регионалните дирекции по горите и на специализираните териториални звена на агенцията;
9. управлява и разпределя средствата от бюджета;
10. утвърждава бюджетите на регионалните дирекции по горите и на специализираните териториални звена на агенцията;
11. управлява имуществото на агенцията;
12. организира дейността по провеждането и възлагането на процедурите по Закона за обществените поръчки в рамките на своята компетентност;
13. утвърждава Вътрешни правила за деловодната дейност и документооборота в агенцията;
[bookmark: _GoBack]14. командирова в страната служителите от агенцията и ръководителите на регионалните дирекции по горите и на специализираните териториални звена, а в чужбина – всички служители от агенцията, от регионалните дирекции по горите и от специализирани териториални звена; 
15. обявява списъка на информацията, подлежаща на класификация като служебна тайна в съответствие със Закона за защита на класифицираната информация; 
16. създава експертни работни групи за изготвяне на проекти на актове или за предлагане решения на конкретни въпроси;
17. предлага на министъра на земеделието и храните сключване на международни договори и участие в международни организации в областта на горското и ловното стопанство, рибарството и аквакултурите;
18. участва в разработването и прилагането на двустранни и многостранни споразумения за икономическо и научно-техническо сътрудничество;
19. сключва браншов колективен трудов договор и договор със синдикалната организация на държавните служители в агенцията;
20. в законоустановените случаи със заповед делегира правомощия на длъжностни лица от агенцията, на ръководителите на регионалните дирекции по горите и на специализираните териториални звена;
21. утвърждава средства за допълнително възнаграждение на служителите в агенцията, в регионалните дирекции по горите и в специализирани териториални звена на агенцията от икономии на средства за работна заплата;
22. осъществява правомощия по отменения Закон за горите (ДВ, бр. 19 от 2011 г.) по подадените до влизането в сила на Закона за горите заявления за:
а) предварително съгласуване за изключване на гори и земи от горския фонд;
б) изключване на гори и земи от горския фонд;
в) учредяване право на ползване и сервитути върху горите и земите от горския фонд;
г) параграф 123 от преходните и заключителните разпоредби на Закона за изменение и допълнение на отменения Закон за горите (обн., ДВ, бр. 16 от 2003 г.; изм., бр. 29 и 34 от 2006 г.);
23. определя със заповед длъжности с висок корупционен риск съгласно чл. 7а, ал. 2 от Закона за държавния служител;
24. изпълнява други функции, определени със закон или с акт на Министерския съвет или с акт на министъра на земеделието.
(2) При отсъствие на изпълнителен директор функциите му се изпълняват от заместник изпълнителен директор или от длъжностно лице, определено с писмена заповед за всеки конкретен случай. 

Глава трета
СТРУКТУРА, ФУНКЦИИ И ОРГАНИЗАЦИЯ НА РАБОТАТА НА АГЕНЦИЯТА

Раздел I
Общи положения

Чл. 6. (1) Агенцията включва главна дирекция и дирекции, структурирани в обща и специализирана администрация, и отделни длъжности на пряко подчинение на изпълнителния директор.
(2) Централното управление е със седалище в гр. София, а главната дирекция е със седалище в гр. Бургас.
(3) Разпределението на числеността на персонала на Агенцията е посочено в приложението.

Раздел II
Главен секретар

Чл. 7. Главният секретар:
1. осъществява административното ръководство в изпълнение на законните разпореждания на изпълнителния директор на агенцията;
2. отговаря за подготовката и съгласуването на актовете за възникване, изменяне и прекратяване на служебните и трудовите правоотношения;
3. ръководи, координира и контролира администрацията за точното спазване на нормативните актове;
4. координира оперативното взаимодействие с администрациите на другите органи на изпълнителната власт и с неправителствени организации;
5. осигурява, организира и контролира дейността по предоставянето на информация на граждани, юридически лица и органите на държавната власт;
6. отчита дейността си пред изпълнителния директор на агенцията;
7. контролира спазването на етичните правила и разглеждането на постъпили сигнали за конфликт на интереси и други нарушения на служебните задължения, като осъществява контрол по спазването на Кодекса за поведение на служителите в държавната администрация, приет с Постановление № 126 на Министерския съвет от 2004 г. (ДВ, бр. 53 от 2004 г.);
8. изготвя ежегоден доклад за състоянието на администрацията и го представя на изпълнителния директор на агенцията;
9. организира изпълнението на стратегическите цели на администрацията и отговаря за планирането и отчитането на изпълнението им;
10. организира и контролира административната дейност по приемане и обработване на постъпили сигнали, жалби и предложения от юридически и физически лица;
11. изпълнява и други функции и задачи, възложени му от изпълнителния директор на агенцията.

Раздел III
Финансов контрольор

Чл. 8. Финансовият контрольор осъществява предварителен контрол на всички документи и действия на агенцията, свързани с финансовата й дейност и в съответствие с указанията на министъра на финансите.

Чл. 9. При осъществяването на предварителния контрол финансовият контрольор изразява мнение за законосъобразността на предстоящите решения.

Чл. 10. Финансовият контрольор е на пряко подчинение на изпълнителния директор на ИАГ.

Раздел IV
Звено „Вътрешен одит“

Чл. 11. (1) Звено „Вътрешен одит“ е на пряко подчинение на изпълнителния директор на агенцията и осъществява вътрешен одит по Закона за вътрешния одит в публичния сектор.
(2) Звеното осъществява дейността по вътрешен одит на всички структури, програми, дейности и процеси в агенцията, включително на разпоредителите със средства на Европейския съюз и на разпоредителите с бюджет от по-ниска степен към изпълнителния директор на агенцията, в съответствие с чл. 13 от Закона за вътрешния одит в публичния сектор. 
(3) Звено „Вътрешен одит“:
1. планира, извършва и докладва дейността по вътрешен одит в съответствие с изискванията на Закона за вътрешния одит в публичния сектор, Стандартите за вътрешен одит в публичния сектор, Етичния кодекс на вътрешните одитори, статута на вътрешния одит и утвърдената от министъра на финансите методология за вътрешен одит в публичния сектор;
2. изготвя на базата на оценка на риска тригодишен стратегически план и годишен план за дейността си, които се утвърждават от изпълнителния директор на агенцията, като годишният план се координира с годишния план на звеното за вътрешен одит на Министерството на земеделието и храните;
3. изготвя одитен план за всеки одитен ангажимент, който съдържа обхват, цели, времетраене и разпределение на ресурсите за изпълнение на ангажимента;
4. дава на изпълнителния директор на агенцията независима и обективна оценка за състоянието на одитираните системи за финансово управление и контрол;
5. оценява процесите за идентифициране, оценяване и управление на риска, въведени от изпълнителния директор;
6. проверява и оценява:
а) съответствието на дейностите със законодателството и с вътрешните актове и договори; надеждността и всеобхватността на финансовата и оперативната информация;
б) създадената организация по опазване на активите и информацията;
в) ефективността, ефикасността и икономичността на дейностите;
г) изпълнението на задачите, договорите, поетите ангажименти и постигането на целите;
7. консултира изпълнителния директор на агенцията по негово искане, като дава съвети, мнение, извършва обучение и др. с цел да се подобрят процесите на управление на риска и контролът, без да поема управленска отговорност за това;
8. докладва и обсъжда с изпълнителния директор на агенцията и с ръководителите на структурите, чиято дейност е одитирана, резултатите от всеки извършен одитен ангажимент;
9. дава препоръки в одитните доклади за подобряване на адекватността и ефективността на системите за финансово управление и контрол и извършва проверки за проследяване изпълнението на препоръките;
10. изготвя и представя на изпълнителния директор на агенцията годишен доклад за дейността по вътрешен одит в съответствие с чл. 40 от Закона за вътрешния одит в публичния сектор; 
11. осигурява повишаването на професионалната квалификация на вътрешните одитори и осъществява контакти с другите звена за вътрешен одит от организациите от публичния сектор с цел обмяна на добри практики.

Раздел V
Служител по сигурността на информацията

Чл. 12. (1) Служителят по сигурността на информацията е на пряко подчинение на изпълнителния директор на агенцията.
(2) Служителят по сигурността на информацията изпълнява възложените му в изпълнение на Закона за защита на класифицираната информация (ЗЗКИ) задачи, като:
1. следи за спазването на изискванията на ЗЗКИ и на международните договори във връзка със защитата на класифицираната информация;
2. прилага правилата относно видовете защита на класифицираната информация;
3. разработва план за защита на класифицираната информация при положение на война, при военно или друго извънредно положение;
4. извършва периодични проверки на отчетността и движението на материалите и документите;
5. извършва обикновено проучване по чл. 47 ЗЗКИ; 
6. осъществява процедурата по обикновено проучване съгласно чл. 47 ЗЗКИ и води регистър на проучените лица;
7. уведомява Държавната комисия по сигурността на информацията (ДКСИ) при изтичане срока на разрешенията, при напускане или преназначаване на служителя, както и при необходимост от промяна на разрешението, свързано с достъп до определено ниво на класификация;
8. информира незабавно в писмена форма ДКСИ и компетентната служба за всяка промяна, отнасяща се до обстоятелствата, свързани с издадените разрешения, удостоверения, сертификати или потвърждения;
9. води на отчет случаите на нерегламентиран достъп до класифицирана информация и на взетите мерки, за което информира незабавно ДКСИ;
10. следи за правилното определяне на нивото на класификация на информацията в агенцията;
11. организира и провежда обучението на служителите в агенцията в областта на защитата на класифицираната информация;
12. съхранява преписи от актове за държавна собственост на имоти, свързани с класифицирана информация, представляваща държавна тайна, които се управляват от агенцията;
13. изпълнява и други задачи, произтичащи от нормативните актове, регламентиращи защитата на класифицираната информация.
(3) Служителят по сигурността на информацията контролира воденето на регистратура за класифицираната информация и отговаря за надлежното създаване, обработване, съхраняване и предаване на класифицираната информация.
(4) Служителят по сигурността води и съхранява списък на имоти, свързани с класифицирана информация, представляваща държавна тайна, които се управляват от агенцията.
(5) Служителят по сигурността на информацията подпомага изпълнителния директор на агенцията, като:
1. участва в изготвянето на противопожарните и мобилизационните планове на агенцията, разработва план за привеждане на агенцията от мирно на военно положение, военновременен план и план за разсредоточаване и евакуация;
2. отговаря за дейността по отбранително-мобилизационната подготовка;
3. разработва план за действие на системата на горския сектор при екстремни обстоятелства и провежда съответните мероприятия;
4. разработва план за охрана на агенцията чрез физически и технически средства и следи за изпълнението му;
5. осъществява връзки и взаимодействия с националните служби по отношение на мобилизационните дейности и гражданската защита.

Раздел VI
Длъжностно лице по защита на личните данни

Чл. 13. (1) Длъжностното лице по защита на личните данни осъществява дейности по законосъобразното прилагане на нормативните актове в областта на личните данни и в съответствие с Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 04.05.2016 г.).
(2) Длъжностното лице по защита на личните данни:
1. контролира и наблюдава спазването на правилата за защита на данните и осигурява прилагането на политиката за защита на данните в агенцията;
2. информира и консултира изпълнителния директор и служителите за задълженията им, произтичащи от Общия регламент, относно защитата на данните и на нормативните актове, които регламентират защитата на личните данни;
3. следи за осведомеността и обучението на служителите в агенцията на защитата на личните данни;
4. информира и дава препоръки относно съответствието на операциите по обработване на личните данни с установените изисквания;
5. предоставя експертни становища и насоки по въпроси, свързани със законодателната и регулаторната защита на данните, и отчита рисковете, които са свързани с операциите по обработване на личните данни;
6. консултира ръководните длъжностни лица в агенцията, като дава съвети по отношение на извършването на оценка на въздействието върху защитата на личните данни и наблюдава процеса по извършването на оценката;
7. осъществява сътрудничеството с Комисията по защита на личните данни и е контактна точка за комисията по въпроси, които са свързани с обработването на личните данни.

Раздел VII
Служител по мрежова и информационна сигурност

Чл. 14. Служителят по мрежова и информационна сигурност:
1. ръководи дейностите, свързани с постигане на високо ниво на мрежова и информационна сигурност, и целите, които са заложени в политиката на агенцията;
2. участва в изготвянето, поддържането и развитието на политиките и документираната информация, които са свързани с мрежовата и информационната сигурност;
3. консултира ръководните длъжностни лица в агенцията във връзка с информационната сигурност;
4. периодично (най-малко веднъж в годината) изготвя доклади за състоянието на мрежовата и информационната сигурност и ги представя на изпълнителния директор;
5. координира обученията, които са свързани с мрежовата и информационната сигурност на служителите;
6. сътрудничи с други администрации, организации и експерти, които работят в областта на информационната сигурност;
7. отговаря за водене на регистъра на инцидентите и за реагиране при инциденти с информационната сигурност при условията и по реда на Закона за киберсигурност и подзаконовите актове по прилагането му;
8. организира анализ на инцидентите с мрежовата и информационната сигурност за откриване на причините за тях и предприемане на мерки за отстраняването им;
9. ръководи периодичните оценки на рисковете за мрежовата и информационната сигурност;
10. следи за актуализиране на използвания софтуер и фърмуер;
11. следи за появата на нови киберзаплахи (вируси, зловреден код, спам, атаки и др.) и предлага адекватни мерки за противодействието им;
12. предлага санкции за лицата, които са нарушили мерките за мрежовата и информационната сигурност;
13. изпълнява и други задачи, произтичащи от нормативните актове, които уреждат изискванията към мерките за мрежова и информационна сигурност.

Раздел VIII
Обща администрация

Чл. 15. Общата администрация е организирана в две дирекции:
1. дирекция „Финанси и управление на собствеността“;
2. дирекция „Правно-административни дейности“.

Чл. 16. Дирекция „Финанси и управление на собствеността“:
1. организира процеса по разработване и съставяне на средносрочната бюджетна прогноза и проектобюджета на агенцията и нейните структури;
2. разпределя и представя за утвърждаване от изпълнителния директор бюджета на Изпълнителна агенция по горите и рибарството и бюджетите на разпоредителите от по-ниска степен ;
3. осъществява методическо ръководство и контрол на регионалните дирекции по горите и на специализираните териториални звена на агенцията по прилагането на Закона за счетоводството, както и на всички нормативни актове, свързани с икономическата дейност;
4. участва в разработването на нормативни актове по прилагането и управлението на финансовите средства;
5. отчита степента на изпълнението на програмния бюджет на провежданите области на политика и бюджетни програми на агенцията;
6. координира дейностите по изпълнението на бюджета на регионалните дирекции по горите и на специализираните териториални звена;
7. изготвя месечните и тримесечните отчети за касовото изпълнение на бюджетите, на сметките за средства от ЕС и на сметките за чужди средства на администрацията на агенцията, както и консолидираните отчети за системата на Изпълниителна агенция по горите и рибарството;
8. одобрява плащанията в Системата за електронни бюджетни разплащания  „СЕБРА”;
9. участва в разработването и прилагането на двустранни и многостранни споразумения за икономическо сътрудничество в областта на горското, ловното и рибното стопанство;
10. организира и осъществява счетоводната дейност на агенцията в съответствие със Закона за счетоводството и действащата нормативна уредба в бюджетната сфера;
11. изготвя и съхранява ведомостите за заплати на служителите в администрацията на агенцията, извършва плащанията по тях;
12. изготвя периодичните оборотни ведомости и баланси на администрацията на агенцията, както и консолидираните за системата на агенцията;
13. съставя годишния финансов отчет на администрацията на агенцията, както и консолидирания за системата на агенцията;
14. участва при организацията, изграждането и функционирането на системите за финансово управление и контрол в агенцията, включващи системата на предварителен контрол и системата на двойния подпис, с цел законосъобразно и ефективно управление на бюджетните средства;
15. организира и извършва годишните инвентаризации по ред и в срокове, определени в административни актове на агенцията;
16. дава становища, отговаря текущо на писма и запитвания и изготвя указания до  разпоредителите с бюджет от по-ниска степен към агенцията по въпроси, които са свързани с бюджетния процес ;
17. съгласува финансовите обосновки към проекти на нормативни актове и оказва помощ при разработването им;
18. организира дейностите по стопанисването и управлението на държавната собственост, предоставена за управление на администрацията на агенцията, регионалните дирекции по горите и специализираните териториални звена, в т. ч.:
а) отдаване под наем и разпореждане с недвижими имоти, които не са горски територии, предоставени за управление на администрацията на агенцията, регионалните дирекции по горите и специализираните териториални звена;
б) безвъзмездно предоставяне за управление на движими вещи - държавна собственост, между, или в полза на администрацията на агенцията, регионалните дирекции по горите  и  специализираните териториални звена;
19. организира и контролира поддържането и съхраняването на материалната база на  агенцията;
20. организира и следи за застраховането на държавната собственост в агенцията;
21. създава и поддържа списък на недвижимите имоти - държавна собственост, които не са горски територии и са предоставени за управление на администрацията на агенцията,  регионалните дирекции по горите и специализираните териториални звена;
22. изготвя становища до областните управители във връзка с издаването на заповеди за отписване на имоти, които не са горски територии, от актовите книги при условията и по реда на Закона за държавната собственост;
23. ръководи транспортното обслужване – регистрация на моторните превозни средства, годишни прегледи, поддръжка и ремонт;
24. подпомага дейностите по Програмата за морско дело и рибарство.

Чл. 17. Дирекция “Правно-административни дейности”:
1. подпомага изпълнителния директор, заместник изпълнителните директори, главния секретар и административните звена за осъществяване на правно-административната дейност на агенцията;
2. участва в разработването на нормативни актове и изразява становища по тях;
3. осъществява процесуалното представителство на изпълнителния директор и на агенцията пред съдилищата;
4. изготвя и актуализира проектите на длъжностното разписание и поименното разписание на длъжностите в агенцията;
5. съгласува и предлага за утвърждаване длъжностните разписания на регионалните дирекции по горите и на специализираните териториални звена на агенцията;
6. изготвя актове, свързани с възникването, изменянето и прекратяването на служебните и трудовите правоотношения;
7. изготвя, оформя и съхранява служебните и личните досиета на служителите в агенцията, на директорите на регионалните дирекции по горите и на директорите на специализираните териториални звена на агенцията;
8. разработва съвместно с другите компетентни органи проекти и програми за условията на труд и техническа безопасност;
9. подава заявка пред Института по публична администрация за сесия, в рамките на която да бъде проведен тест за почтеност при:
а) провеждане на процедура по чл. 10 - 10д, чл. 15, чл. 81а, чл. 81б, чл. 82 и чл. 82а от Закона за държавния служител за заемане на длъжност с висок корупционен риск;
б) конкретното оправомощаване по чл. 7а, ал. 4 от Закона за държавния служител;
в) одобрена от органа по назначаването мотивирана препоръка на инспекторат по чл. 46 и 46а от Закона за администрацията по отношение на лице, заемащо длъжност по чл. 7а, ал. 1 от Закона за държавния служител.
10. информира по електронна поща лицата, които следва да положат тест за почтеност, по направената заявка за деня, часа и номера на сесията.
11. предприема правни действия по събиране на вземания на агенцията;
12. осъществява взаимодействие с правните дирекции на другите административни структури в рамките на своята компетентност;
13. дава становища по законосъобразността на проекти на договори, заповеди и други актове и документи, свързани с дейността на агенцията;
14. предлага на изпълнителния директор на агенцията мерки за хармонизиране законодателството на Република България с директивите, регламентите и стандартите на Европейския съюз (ЕС) в областта на горското и ловното стопанство;
15. организира и осъществява деловодната дейност, като получава, обработва и изпраща изходящата кореспонденция;
16. организира и координира работата с постъпилите сигнали и предложения на граждани и други документи;
17. организира правната помощ на администрацията за законосъобразното осъществяване на нейните функции;
18. осъществява връзките между звената от общата и специализираната администрация по отношение на предаването на документи за изпълнение;
19. обработва и съхранява централния деловоден архив на агенцията;
20. организира и координира административното обслужване на гражданите;
21. събира, съхранява, обработва, анализира и разпространява информация, необходима за вземане на решения относно професионалното обучение, квалификацията и преквалификацията на кадрите в агенцията;
22. осигурява провеждането на информационната политика на агенцията, осъществява нейната функционална връзка, планиране и реализация;
23. участва в проектирането, разработването и внедряването на информационна система за горите в Република България;
24. съгласува програми, които обслужват информационната дейност на регионалните дирекции по горите и специализираните териториални звена;
25. упражнява методическо ръководство при използването на електронноизчислителната техника и обработката на данни;
26. координира разпространяването и внедряването на програмни продукти в практиката на регионалните дирекции по горите и на специализираните териториални звена;
27. участва в комисии и експертни съвети по внедряването, поддържането и използването на програмни продукти, база данни и електронна техника;
28. организира и осигурява техническата поддръжка на автоматизираната информационна и комуникационна инфраструктура на агенцията, на регионалните дирекции по горите и на специализираните териториални звена – локални мрежи и комуникационно оборудване;
29. поддържа и осъвременява страницата на агенцията в интернет, като публикува текуща информация на български и на английски език;
30. осигурява интегрирането на информационните системи на агенцията със системите на други звена от държавната администрация;
31. осигурява правилното функциониране на хардуера и софтуера, които са необходими за обработка и пренасяне на информацията;
32. организира и контролира проектирането и създаването на информационни системи за нуждите на агенцията;
33. организира и осигурява технически публичните изяви на изпълнителния директор;
34. разработва програма за представяне дейността на агенцията пред обществото и пред средствата за масово осведомяване;
35. информира обществеността за политиката на агенцията и за осъществяваните от нея програми и дейности;
36. организира публичните изяви на служителите в агенцията;
37. осъществява координация и методическо ръководство на връзките на агенцията, на регионалните дирекции по горите и на специализирани териториални звена на агенцията с обществеността;
38. проучва и анализира общественото мнение преди провеждането на определена политика на агенцията и анализира публикациите в средствата за масово осведомяване за дейността на агенцията;
39. работи в координация със звената за връзки с обществеността на Министерството на земеделието и на други административни структури;
40. организира провеждането и протоколното осигуряване на официални и работни срещи, както и други изяви на изпълнителния директор и на ръководството на агенцията;
41. осъществява протоколната кореспонденция на изпълнителния директор;
42. осъществява контакти с посолства на чужди държави в Република България за уреждане на протоколни и делови срещи с изпълнителния директор и с ръководството на агенцията;
43. организира, подпомага и изпълнява дейности по обществени поръчки на агенцията; 
44. изготвя договори за учредяване на вещни права в горски територии, продажба, замяна, наем и др.;
45. подпомага дейности, свързани с прилагането на ОПРСР;
46. подпомага дейностите по Програмата за морско дело и рибарство.

Раздел IX
Специализирана администрация

Чл. 18. Специализираната администрация е организирана в една главна дирекция и три дирекции:
1. дирекция „Горски територии“;
2. дирекция „Горско стопанство“;
3. дирекция „Контрол по опазване на горските територии, лов и рибарство“;
4. главна дирекция „Рибарство и аквакултури“ с териториални звена.

Чл. 19. Дирекция „Горски територии“:
1. подпомага изпълнителния директор във връзка с правомощията му, които са свързани с осъществяване на методическо ръководство на дейността по уедряване на поземлени имоти в горски територии;
2. участва в изготвянето на стратегии и програми, които са свързани с използването на дървесните и недървесните ресурси в страната;
3. организира и контролира дейностите по изработването, приемането и променянето на горскостопанската карта; 
4. осигурява публичен достъп до горскостопанската карта; 
5. създава и поддържа географска информационна система за горските територии на базата на данните от горскостопанската карта;
6. подпомага изпълнителния директор при определяне на националните приоритети в областта на инвентаризацията и планирането в горските територии;
7. разглежда предложения и подготвя проекти на актове по преписки за:
а) предварително съгласуване и промяна на предназначението на поземлени имоти в горски територии;
б) предварително съгласуване и учредяване право на ползване върху поземлени имоти в горски територии - държавна собственост;
в) предварително съгласуване и учредяване на сервитут върху поземлени имоти в горски територии - държавна собственост;
г) предварително съгласуване и учредяване право на строеж върху поземлени имоти в горски територии - държавна собственост;
д) закупуване от държавата на поземлени имоти в горски територии - собственост на физически и юридически лица и на общини;
е) замяна на поземлени имоти в горски територии - частна държавна собственост, с поземлени имоти в горски територии - собственост на физически и юридически лица и на общини;
ж) продажба на поземлени имоти в горски територии;
з) изграждане на обекти в горски територии, които не са строителство по смисъла на Закона за горите; 
8. подпомага изпълнителния директор на агенцията при осъществяване на дейността по координиране и контролиране дейността на комисиите по чл. 74, ал. 2, т. 2 ЗГ; 
9. подпомага изпълнителния директор на агенцията във връзка с правомощията му, свързани с осъществяване на методическо ръководство на дейността по уедряване на поземлени имоти в горски територии;
10. организира дейността по промяна на предназначението на:
а) земеделски територии и нарушени терени в поземлени имоти в горски територии;
б) земеделски територии, придобили характеристиката на гора, установено при извършване инвентаризацията на горски територии;
11. организира и поддържа информационна система за горските територии;
12. разглежда постъпили заявления и изготвя проекти на актове по отменения Закон за горите (ДВ, бр. 19 от 2011 г.) по подадените до влизането в сила на Закона за горите заявления за:
а) предварително съгласуване за изключване на гори и земи от горския фонд;
б) изключване на гори и земи от горския фонд;
в) учредяване право на ползване и сервитути върху горите и земите от горския фонд;
г) параграф 123 от преходните и заключителните разпоредби на Закона за изменение и допълнение на отменения Закон за горите (обн., ДВ, бр. 16 от 2003 г.; изм., бр. 29 и 34 от 2006 г.);
13. създава и поддържа списък на документите, които удостоверяват правото на собственост на държавата върху поземлени имоти в горски територии, които са предоставени за управление на държавните предприятия по Закона за горите; 
14. организира и координира дейността по снабдяване на държавата с документи, удостоверяващи правото на собственост на държавата върху поземлени имоти в горски територии, които са предоставени за управление на държавните предприятия по Закона за горите;
15. организира и контролира извършването на национална инвентаризация на горските територии;
16. контролира изработването на областните планове за развитие на горските територии;
17. контролира и анализира изпълнението на областните планове за развитие в частта за горскостопанското категоризиране и прекатегоризиране на горските територии;
18. организира и контролира извършването на инвентаризацията на горските територии;
19. организира дейностите по категоризация и прекатегоризация на поземлени имоти в горски територии; 
20. контролира изработването на горскостопанските планове и програми за горските територии, плановете за ловностопанските дейности и за дейностите по опазване от пожари; 
21. организира изработването на плановете за ловностопанските дейности и за дейностите по опазване от пожари;
22. организира уведомяването на собствениците на залесени и самозалесили се земеделски земи след 1 март 1991 г. за обстоятелствата по чл. 83, ал. 1 от Закона за горите и за произтичащите от това дейности по почистване на имотите или промяна на предназначението им.

Чл. 20. Дирекция „Горско стопанство“:
1. подпомага изпълнителния директор на агенцията при определяне на националните приоритети в областта на горското стопанство;
2. участва в изготвянето на стратегии, програми и планове за развитие на горските територии и горското стопанство;
3. контролира дейностите по изпълнението на горскостопанските планове и програми, както и:
а) създаването на гори в горски територии, върху земеделски земи и площи за рекултивация;
б) производството и търговията, вноса и износа на горски репродуктивни материали;
в) защитата на горските територии от ерозия и порои;
г) рекултивация на нарушени територии;
д) селекцията и интродукцията на горско-дървесните видове и съхранението на горските генетични ресурси;
е) определянето и регистрацията на източниците от горската семепроизводствена база;
ж) своевременното залесяване на сечищата и пожарищата;
з) окачествяването на горските репродуктивни материали;
и) провеждането на сечите в горите;
к) ползването на дървесина и недървесни горски продукти, както и пашата в горските територии;
л) защитата на горските територии от болести, вредители и други повреди;
м) внедряването на научните постижения в областта на горското стопанство;
н) дейността на лицата, извършващи лесовъдска практика и дейности в горските територии;
4. координира и контролира дейността на семеконтролните станции, лесозащитните станции, дирекциите на природни паркове, както и на други специализирани териториални звена, определени със заповед на изпълнителния директор на агенцията;
5. разработва проекти на нормативни актове в областта на създаването на гори, стопанисването и защитата на горски територии срещу ерозия, вредители и болести;
6. изразява становища по проекти за биологична рекултивация на нарушени горски територии и участва в комисии за определяне на площадки за рекултивация и приемане на извършените рекултивации;
7. изразява становища относно създаването и закриването на постоянни държавни горски разсадници и маточници;
8. участва в работата на постоянната работна група по "Законодателство в областта на семената и растенията (Горски репродуктивен материал)" към Европейската комисия;
9. разглежда документи и извършва регистрация и контрол на доставчиците на горски репродуктивни материали;
10. участва в националните работни органи и междуведомствени съвети по климатичните промени, борбата с опустиняването, Протокола от Нагоя за достъп до генетичните ресурси, ликвидация на последствията от въгледобива, уранодобива и рудодобива, Конвенцията за биологичното разнообразие и др.;
11. участва в изготвянето и изпълнението на проекти за намаляване на ефекта от въздействието на неблагоприятните климатични промени и природни бедствия върху горските територии;
12. създава и поддържа електронна база данни и документи за горски репродуктивни материали на български и на английски език;
13. ежегодно изпраща на Европейската комисия национален списък на регистрираните базови източници за производство на горски репродуктивни материали, карти с разположение на източниците по дървесни видове и за осъществения внос на горски репродуктивни материали в страната;
14. изготвя обобщена информация за резултатите от проведената инвентаризация на новосъздадените горски култури в страната по видове собственост;
15. участва в изготвянето и актуализацията на национални стандарти за семената, фиданките и резниците;
16. изгражда и поддържа система за прогноза и сигнализация на болестите, вредителите и други повреди в горските територии;
17. координира и отчита дейностите по защита на горските територии от болести, вредители и други повреди;
18. поддържа информационна система с база данни за здравословното състояние на горите;
19. участва в разработването на механизми за устойчиво, природосъобразно и икономически ефективно стопанисване на горските територии;
20. контролира, координира и отчита дейностите по управление на защитените територии - природни забележителности и защитени местности в горските територии, както и на природните паркове;
21. организира възлагането, разработването и изпълнението на планове, проекти и програми за защитените територии и защитените зони в горските територии, които не са изключителна държавна собственост, и за опазване на горските екосистеми и биологичното разнообразие в тях;
22. организира система за управление и контрол на защитените зони и поддържане на благоприятния статус на отделните типове местообитания и местообитания на видове в Националната екологична мрежа "Натура 2000" в горските територии;
23. осъществява координация и взаимодействие с неправителствените организации в областта на природозащитата и биологичното разнообразие, както и с неправителствени организации, представляващи собствениците на недържавни гори;
24. упражнява общ надзор и методическо ръководство върху дейността на всички органи и лица, на които са възложени задължения по Закона за горите, свързани със стопанисването на горските територии и тяхната защита от ерозия, болести, вредители и други повреди;
25. участва в разработването на програми за обучение, подготовка, квалификация и преквалификация на кадрите, необходими за горския отрасъл;
26. контролира изпълнението на проекти, свързани със стопанисването и ползването на горските територии, както и за защитата им от болести, вредители и други повреди;
27. разработва програми за насърчаване участието на физическите и юридическите лица и общините - собственици на горски територии - във всички етапи на стопанисването, управлението и защитата им;
28. консултира физическите и юридическите лица и общините - собственици на горски територии - по въпросите, свързани със стопанисването и управлението им, както и относно възможности за финансово подпомагане;
29. координира и организира обучение на физически и юридически лица - собственици на гори - за устойчиво стопанисване на горите им;
30. оказва съдействие за създаване на горски сдружения и структури за управление на общинските гори;
31. участва в разработването, осъществяването и контрола на национални и международни програми и проекти в областта на горското стопанство;
32. анализира процеса на сертификация на горските територии;
33. събира, анализира и отчита статистическата информация за дейностите в горските територии;
34. води и съхранява:
а) публичен регистър на доставчиците на горските репродуктивни материали;
б) национален списък на одобрените и регистрираните базови източници на горски репродуктивни материали;
в) досие на одобрените протоколи за горски територии - публична държавна собственост (семепроизводствени градини и географски култури);
г) публичен регистър на лицата, извършващи лесовъдска практика;
д) публичен регистър на търговците, извършващи дейностите по стопанисване на горски територии, добив на дървесина, инвентаризация на горските територии, изработване на планове и програми за управление и развитие на горски територии, както и издаването на съпровождащите ги документи;
35. контролира воденето и съхраняването на:
а) регистър на горската семепроизводствена база;
б) списък на водосборите с поройна активност;
в) контролна книга за запасите и движението на горските репродуктивни материали;
г) списък на новосъздадените горски култури;
д) списък на произведените партиди горски репродуктивни материали и на издадените сертификати за идентификация на горски репродуктивни материали;
е) досиета на одобрените базови източници, географски и опитни култури;
ж) списък на постъпилите семеконтролни проби и на издадените семеконтролни свидетелства;
з) списък „Генна банка“;
36. изготвя текущ и последващ анализ за изпълнението на определени политики и нормативни актове, които са свързани с горското стопанство;
37. контролира и анализира изпълнението на областните планове за развитие на горските територии и горскостопанските планове и програми; 
38. изготвя прогнози за очакваните изпълнения на горскостопанските мероприятия, които са предвидени в горскостопанските планове и програми; 
39. изготвя прогнози за въздействието от прилагането на приети политики и нормативни актове в областта на горското стопанство;
40. подпомага изпълнителния директор при осъществяването на дейности, които са свързани с осъществяването на националната горска политика, на националните стратегически горски документи, програми и други документи в областта на горската политика;
41. подпомага изпълнителния директор при разработване и при координиране на изпълнението на Националната стратегия за развитие на горския сектор;
42. разработва стратегически план за развитие на горския сектор;
43. координира и отчита дейностите по изпълнение на стратегическия план за развитие на горския сектор, годишни програми за изпълнение на приоритети и други документи, свързани с развитието на горския сектор;
44. координира и осъществява взаимодействие със заинтересуваните страни в процеса на изготвяне, обсъждане и изпълнение на стратегическите документи за горския сектор;
45. организира и координира дейностите на агенцията по участието и по изпълнението на международни, европейски и национални програми и проекти в областта на горското стопанство;
46. съгласува проекти на финансови меморандуми и други споразумения в сферата на компетентност на агенцията, с които се предоставя финансова помощ от ЕС и от други международни донори;
47. организира и координира дейностите на агенцията по управление на международни донорски програми и проекти;
48. организира и отчита работата на агенцията и нейните структури и териториални звена по международното сътрудничество в областта на горския сектор;
49. осъществява контакти, организира и координира участието на агенцията в работата на помощните органи на Европейската комисия в областта на горското стопанство и свързаните с него сектори – околна среда, селски райони, статистика;
50. организира и координира разработването и прилагането на двустранни и многостранни споразумения за сътрудничество в областта на горския сектор;
51. организира участието на агенцията в работата на международни организации, процеси и смесени комисии за сътрудничество в областта на горския сектор;
52. подготвя необходимите документи и организира командировките в чужбина на служителите от агенцията;
53. организира дейностите на агенцията в областта на науката, обучението, образованието, професионалната квалификация и преквалификация в горския сектор, в т. ч. чрез разработване на програми, издаване на учебни материали, осигуряване на квалифицирани специалисти;
54. подпомага, координира и контролира разработването и изпълнението на програми и годишни планове за развитие на научни изследвания с приложен характер, в т. ч. от специализираните териториални звена за научноизследователска и инженерно-внедрителска дейност;
55.организира и координира участието в международни мероприятия на изпълнителния директор, на служители в агенцията, в нейните структури и специализирани териториални звена.

Чл. 21. Дирекция „Контрол по опазване на горските територии, лов и рибарство“:
1. подпомага изпълнителния директор при осъществяването на правомощията му по Закона за горите и подзаконовите актове по прилагането му, свързани с контрола по опазване на горските територии;
2. контролира:
а) достъпа до горските територии и движението на транспортни средства в горите;
б) ползването на дървесина и недървесни продукти от горските територии;
в) транспортирането, съхраняването, преработката и търговията с дървесина и недървесни продукти, добити от горските територии;
г) строителството в горските територии;
д) спазването на Закона за горите и подзаконовите нормативни актове относно достъпа до горските територии и движението на транспортни средства в горите;
3. контролира и координира дейностите на регионалните дирекции по горите, свързани с контрола по опазване на горските територии;
4. осъществява координация и взаимодействие с неправителствените организации в областта на контрола по опазване на горските територии;
5. координира, контролира и отчита дейностите по контрола по опазване на горските територии;
6. координира, контролира и отчита дейностите по опазване на дивеча и рибните ресурси; 
7. отчита дейностите по защита на горските територии от пожари;
8. организира и участва в разработването на програми за обучение, подготовка и квалификация на служители, ангажирани с контрола по опазване на горските територии, дивеча и рибните ресурси, във водните обекти, ползвани за любителски риболов;
9. организира изготвянето и контролира изпълнението на проекти, планове и програми, свързани със защита на горските територии от пожари и контрола по опазване на горските територии;
10. участва в разработването и изпълнението на национални и международни програми, свързани със защита на горските територии от пожари и с контрола по опазване на горските територии, дивеча и рибните ресурси, във водните обекти, ползвани за любителски риболов;
11. координира и контролира дейностите на регионалните дирекции по горите и на специализираните териториални звена на агенцията, както и на държавните предприятия за управление, свързани със защита на горските територии от пожари и с контрола по опазване на горските територии, дивеча и рибните ресурси, във водните обекти, ползвани за любителски риболов;
12. осъществява координация с Министерството на вътрешните работи и с други институции във връзка с провеждането на съвместни мероприятия по контрола по опазване на горските територии, дивеча и рибните ресурси във водните обекти, ползвани за любителски риболов;
13. осъществява координация и взаимодействие с Министерството на вътрешните работи и с други институции с цел защита на горските територии от пожари;
14. разработва оперативна документация, свързана с организацията, контрола, планирането и отчитането на дейностите по защита на горските територии от пожари;
15. разработва схеми за прилагане при контрола по опазване на горските територии и защитата им от пожари; 
16. осъществява контрол и съгласува дейността на контролните горски пунктове (КГП);
17. контролира спазването на Закона за регистрация и контрол на земеделската и горската техника и подзаконовите актове по прилагането му в горските територии;
18. подпомага и консултира собствениците на имоти в горските територии във връзка с опазването и защитата им от пожари;
19. води и съхранява:
а) регистър за горските марки;
б) списък за моторни превозни средства със специален режим на движение;
20. подпомага изпълнителния директор при осъществяването на правомощията му по Закона за лова и опазване на дивеча и подзаконовите актове по прилагането му;
21. контролира:
а) стопанисването, опазването и ползването на дивеча;
б) придобиването и упражняването на правото на лов;
в) провеждането на организиран ловен туризъм;
г) търговията с дивеч и дивечови продукти;
д) производството на зарибителен материал в риболюпилните, както и производството на дребен дивеч за разселване от държавните горски стопанства и държавните ловни стопанства;
е) разработването и изпълнението на ловоустройствени планове и програми;
22. извършва проверка по изпълнение на договорите за съвместна дейност по ал. 9, т. 1 – 6 от Закона за лова и опазване на дивеча;
23. изготвя проекти на актове, свързани с придобиване правото на лов;
24. изготвя проекти на актове за организация на ловното стопанство;
25. участва в изработването на стандарти, които са свързани с ловното стопанство;
26. извършва анализи и прогнози и разработва програми за развитието на ловното стопанство;
27. организира и участва в разработването на програми за обучение, подготовка и квалификация на служители, които са ангажирани с ловното стопанство;
28. контролира и координира дейностите на регионалните дирекции по горите, които са свързани с ловното стопанство;
29. участва в прилагането и наблюдението на програмите, които са финансирани от Разплащателната агенция, в областта на ловното стопанство и любителския риболов;
30. осъществява координация и взаимодействие с неправителствените организации в областта на ловното стопанство;
31. участва в разработването и изпълнението на национални и международни програми, които са свързани с опазване на дивеча и рибните ресурси във водните обекти, които се ползват за любителски риболов;
32. води и съхранява:
а) регистър за удостоверенията за подборен отстрел и ловни водачи;
б) регистър на издадените и заверените билети за лов на чужди граждани;
в) регистър за резултатите от проведената годишна таксация на дивеча;
г) регистър за издадените разрешения за ловуване с научноизследователски цели;
д) регистър на категоризираните ловни бази.
33. самостоятелно и съвместно с други звена на Агенцията осъществява и подпомага функции по контрол върху любителския риболов и аквакултурите, спазването на правилата за отговорен риболов, опазването на рибните ресурси и други функции, които са регламентирани от Закона за рибарството и аквакултурите;
34. координира дейности по контрол върху любителския риболов и аквакултурите в рибностопанските обекти извън българския участък на р. Дунав, вътрешните морски води, териториалното море и изключителната икономическа зона в Черно море;
35. подпомага прилагането на държавната политика в областта на любителския риболов;“
36. организира и извършва проверки на документите, удостоверяващи произхода на рибата и другите водни организми и продуктите от тях, както и на търговските операции в обектите за търговия на едро и дребно с риба и рибни продукти – борси, тържища, магазини, складове и други;“
37. организира и извършва проверки на лицата, осъществяващи дейности по производство, съхранение, транспорт и търговия с риба и други водни организми и продукти от тях, по отношение на произхода и първата продажба на риба и други водни организми от стопански риболов, както и на първата продажба в страната на риба и рибни продукти от внос;“
38. осъществява контрол по спазването на минимално допустимите размери за улов на риба и на изискванията за отговорен риболов;
39. осъществява функциите по надзор и контрол в областта на рибарството и аквакултурите в координация, съгласувано или съвместно с други компетентни органи;
40. организира и извършва проверки и предприема необходимите действия при установяване на нарушения на Закона за рибарството и аквакултурите и на подзаконовите нормативни актове по прилагането му в рамките на законоустановените правомощия и компетенции;
41. самостоятелно и съвместно с Главна дирекция „Рибарство и аквакултури“ осъществява функциите по надзор и контрол в областта на рибарството и аквакултурите;

Чл. 22. (1) Главна дирекция „Рибарство и аквакултури“ със седалище в гр. Бургас има  4 териториални звена, както следва:
1. отдел „Рибарство и контрол – Черно море“, със седалище в гр. Бургас;
2. отдел „Рибарство и контрол – Дунав“, със седалище в гр. Русе;
3. отдел „Център за наблюдение на риболова“ със седалище в гр. Варна;
4. отдел „Управление на рибарството и аквакултурите“ – със седалище в гр. Бургас;
(2) Отделите се ръководят от началник на отдел, който се назначава от изпълнителния директор на агенцията и е пряко подчинен на директора на Главна дирекция "Рибарство и аквакултури".
(3) Главна дирекция „Рибарство и аквакултури“:
1. организира и координира контрола по отношение на дейностите, свързани с:
а) устойчивото развитие и възпроизводството на ресурсите от риба и други водни организми в рибностопанските води, както и с прилагането на утвърдените режими за риболов и аквакултури в Черно море и река Дунав;
б) употребата на риболовните уреди, оборудването и спомагателните материали и другите технически средства за извършване на стопански риболов с оглед на установените правила, норми и режим за тяхното използване;
в) проверката на всички документи, удостоверяващи произхода на продукцията и търговските операции в обектите за търговия на едро и дребно с риба и рибни продукти (борси, тържища, магазини, складове и други), и на лицата, занимаващи се с нея, по отношение на произход и първа продажба на риба и други водни организми от стопански риболов, първа продажба в страната на риба и рибни продукти от внос, както и по отношение на минимално допустимите размери за улов на риба в координация, съгласувано или съвместно с другите компетентни органи в тази област;
2. поддържа сателитна система за наблюдение и контрол на риболовните кораби и съхранява база данни, събрани от системата;
3. ръководи, контролира и анализира дейността на отделите в дирекцията и приема отчетите им;
4. осъществява функции по разработване на методически указания, изготвяне на обобщени отчети и анализи, координиране на дейностите, свързани с осъществяването на регистрационните и разрешителните режими, осигуряване на специализирано оборудване, предлага организирането на обучения за повишаване на квалификацията на служителите в дирекцията, както и контролни функции по ЗРА;
5. осигурява прилагане на системата на Съюза за контрол, инспекции и изпълнение, предвидена в чл. 36 от Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОB, L 354 от 28 декември 2013 г.) (Регламент (ЕС) № 1380/2013 на Европейския парламент и на Съвета) и допълнително определена в Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (OB, L 343 от 22 декември 2009 г.) (Регламент № 1224/2009 на Съвета);
6. подготвя доклади и информация за дирекция "Защита на финансовите интереси на Европейския съюз" на Министерството на вътрешните работи (АФКОС), за Европейската служба за борба с измамите (ОЛАФ), за Министерството на земеделието и храните и за Държавен фонд "Земеделие" – Разплащателна агенция; 
7. води необходимите регистри, които са свързани с нередностите и измамите;
8. подпомага дейностите по Програмата за морско дело и рибарство. 
9. самостоятелно и съвместно с други звена на Агенцията осъществява функции по надзор и контрол върху стопанския и любителския риболов и аквакултурите, спазването на правилата за отговорен риболов, опазването на рибните ресурси, търговията с водни организми и продукти от тях и други функции, които са регламентирани от Закона за рибарството и аквакултурите; 
10. подпомага изпълнителния директор при провеждането на държавната политика в областта на стопанския и любителския риболов и аквакултурите;
11. отговаря за прилагането на европейското законодателство във връзка с контрола върху нелегалния, нерегулирания и недекларирания риболов.
12. изпълнява и подпомага дейности по прилагането на Общата политика в областта на рибарството в страната, подпомага и координира осъществяването на контакти с институциите на Европейската комисия в тази връзка;
13. участва в разработването на проекти на нормативни актове в областта на рибарството и морските въпроси;
14. организира, осъществява и подпомага дейността по изпълнение на задълженията на българската държава по международни спогодби за риболов и други международни двустранни и многостранни договори, споразумения и конвенции в областта на рибарството, участва в работата на комитети, работни групи и други форуми, провеждани в рамките на институциите на ЕС, както и в други международни прояви; 
15. дава становища и експертни оценки при решаването на въпроси в областта на рибарството и аквакултурите;
16. поддържа информационно-статистическа система за рибарството и аквакултурите, като събира, обработва, обобщава и съхранява статистически данни и материали за състоянието и развитието им;
17. води регистър и поддържа база данни за риболовните кораби по отношение на риболовната им активност и оборудването им;
18. подпомага изпълнителния директор във връзка с прилагането на европейското законодателство при управление на капацитета на риболовния флот на страната;
19. разработва планове и програми, свързани с изпълнението на задължения, произтичащи от европейското законодателство;
20. осигурява изпълнението на изискванията за данните за управлението на рибарството, посочени в чл. 25 от Регламент (ЕС) № 1380/2013 на Европейския парламент и на Съвета и чл. 4 от Регламент (ЕО) № 199/2008 на Съвета от 25 февруари 2008 г. за установяване на общностна рамка за събиране, управление и използване на данни в сектор Рибарство и за подкрепа на научните консултации във връзка с Общата политика в областта на рибарството (OB, L 60 от 5 март 2008 г.) (Регламент (ЕО) № 199/2008 на Съвета);
21. изготвя доклад за риболовния капацитет в съответствие с чл. 22, параграф 2 от Регламент (ЕС) № 1380/2013;
22. изпълнява и други дейности, възложени с нормативен акт или от изпълнителния директор;
23. подпомага дейностите по Програмата за морско дело и рибарство.

Раздел X
Организация на работата

Чл. 23 (1) В изпълнение на функциите и поставените конкретни задачи административните звена в агенцията изготвят становища, отчети, доклади, докладни записки, анализи, програми, концепции, позиции, информации, паметни бележки, проекти на решения по конкретни въпроси, вътрешни актове, проекти на нормативни актове и други документи.
(2) Административните звена в агенцията пряко си взаимодействат по въпроси от смесена компетентност, като водещото звено обобщава окончателното становище.

Чл. 24. Съгласуваността и оперативността по дейности, отнасящи се до две или повече административни звена, се осигуряват чрез спазването на следния ред на работа:
1. обща координация:
а) с резолюция на изпълнителния директор, заместник изпълнителен директор, главния секретар и директорите на дирекции върху документите задължително се посочват водещото звено, конкретните задачи за изпълнение, указанието за съгласуване с други звена, изпълнителят и срокът;
б) водещото звено, посочено на първо място като адресат или в резолюция, е основен изпълнител по възложената задача и главен координатор, който осъществява необходимата съгласуваност между звената; другите звена задължително изпращат на водещото звено своето становище по въпроси от съвместна компетентност;
в) ръководителят на административното звено, изготвило и съгласувало съответния документ, задължително го подписва или парафира преди внасянето му за подпис от изпълнителния директор, заместник изпълнителен директор или от главния секретар;
г) административни звена, получили документи с резолюция по въпроси, които не са в рамките на техните функции, ги изпращат на компетентното административно звено с копие до лицето, поставило резолюция върху съответния документ;
2. субординация:
а) ръководителите на административните звена докладват на съответния заместник изпълнителен директор или на главния секретар въпросите от своята компетентност, както и изпълнението на възложените им задачи;
б) ръководителите на административни звена или служители, които са пряко подчинени на изпълнителния директор, докладват на него;
3. взаимна информираност:
а) аналитични доклади, информации, паметни бележки и други материали от общ характер се предоставят на заинтересуваните административни звена;
б) административни звена, получили информация и материали от компетентността и на други звена, съобщават това на заинтересуваните по съответния ред;
4. контрол по изпълнението:
а) общият контрол по изпълнението на поставените задачи се осъществява от главния секретар;
б) ръководителите на административните звена в агенцията осъществяват цялостен контрол върху дейността на ръководеното звено, както и по изпълнението на задачите, произтичащи от функционалната им компетентност.

Чл. 25. (1) Входящите и създадените в резултат от дейността на агенцията документи се регистрират в автоматизираната информационна система.
(2) Изходящите документи се съставят в толкова екземпляра, колкото са получателите, и един екземпляр за класиране в дело. Екземплярът, предназначен за съхранение, съдържа длъжността, двете имена и подписа на служителя, изготвил документа, и на ръководителя на съответното административно звено, като се посочва и датата на полагане на подписа. Всички екземпляри съдържат инициалите на служителя, изготвил документа, и на съответното структурно звено.

Чл. 26. При изпълнение на възложените задачи всяка дирекция координира дейността си с други дирекции в съответствие с възложените им с правилника функции при спазване на административната йерархия.

Чл. 27. Държавните служители и лицата, работещи по трудово правоотношение, изпълняват възложените им задачи и отговарят пред прекия си ръководител за изпълнението на работата съобразно длъжностните си характеристики.

Чл. 28. За образцово изпълнение на служебните си задължения служителите имат право на отличия и награди в съответствие със Закона за държавния служител и вътрешните правила за работната заплата в агенцията.

Чл. 29. Директорите на дирекции ръководят, организират, контролират, планират, координират, отчитат се и носят отговорност за дейността и за изпълнението на задачите, възложени на съответното административно звено в съответствие с определените с правилника функции.

Чл. 30. (1) Документите, изпратени до агенцията от държавни органи, юридически или физически лица, се завеждат в дирекция „Правно-административни дейности“ във входящ регистър, като се отбелязва датата на получаването.
(2) При завеждането на документите се извършва проверка за наличието на всички материали, посочени в тях, и се образува служебна преписка.
(3) Сигналите и предложенията, постъпили в агенцията, се завеждат в регистър от технически сътрудник, определен със заповед на изпълнителния директор.
(4) Техническият сътрудник извършва проверка за наличието на всички материали, описани като приложения в сигнала или предложението. Когато липсват някои от описаните като приложения документи, това обстоятелство се отразява в регистъра и върху жалбата, предложението или сигнала.
(5) След завеждането им сигналите и предложенията се предават от техническия сътрудник, извършил регистрацията по ал. 1, на главния секретар за резолюция според адресата или съдържанието им.

Чл. 31. Служебните преписки подлежат на насочване според адресата или съдържанието им.

Чл. 32. Достъпът на външни лица в сградата на агенцията се разрешава след издаване на временен пропуск или след представяне на документ, разрешаващ влизането, съгласно инструкцията за охраната и пропускателния режим в агенцията.

Чл. 33. Приемното време на изпълнителния директор на агенцията, включително за изслушване на граждани и представители на организации относно предложения и сигнали, на заместник изпълнителните директори и на главния секретар, както и на административните звена, обслужващи граждани, се оповестява на специално обозначени места в сградата на агенцията и на страницата й в интернет.

Чл. 34. (1) Работното време на администрацията е 8 часа дневно с променливи граници от 7,30 до 18,30 ч с почивка 30 минути, която може да се ползва между 12,00 и 14,00 ч, с период на задължително присъствие от 10,00 до 16,00 ч. 
(2) Индивидуалното работно време на служителите и редът за отчитането му се определят със заповед на главния секретар на агенцията.
(3) Изпълнителният директор или оправомощено от него лице може да възлага на служителите извършването на работа от разстояние за не повече от два дни от работната седмица съгласно допълнителните условия по глава пета, раздел VIIIб от Кодекса на труда. Извършването на работа от разстояние се възлага със съгласието на служителя.
(4) При обявено извънредно положение или обявена извънредна епидемична обстановка  изпълнителният директор или оправомощено от него лице може да възлага на служителя без негово съгласие работа от разстояние в домашна среда. Условията и редът за възлагане, изпълнение и контрол на работата от разстояние в тези случаи се определят със заповед.

Заключителна разпоредба

Параграф единствен. Правилникът се приема на основание чл. 55 от Закона за администрацията във връзка с чл. 154, ал. 4 от Закона за горите и чл. 5, ал. 3 от Закона за рибарството и аквакултурите.

Приложение
към чл. 6, ал. 2 
	Обща численост на персонала в Изпълнителната агенция по горите и рибарството – 276 щатни бройки

	Изпълнителен директор 
	1

	Заместник изпълнителен директор
	3

	Главен секретар
	1

	Служител по сигурността на информацията
	1

	Финансов контрольор
	1

	Длъжностно лице по защита на личните данни
	1

	Служител по мрежова и информационна сигурност
	1

	Звено „Вътрешен одит“
	3

	Обща администрация
	73

	в т.ч.:
	

	дирекция „Финанси и управление на собствеността“
	28

	дирекция „Правно-административни дейности“
	45

	Специализирана администрация
	191

	в т.ч.:
	

	Главна дирекция „Рибарство и аквакултури“
	93

	дирекция „Горски територии“
	28

	дирекция „Горско стопанство“
	35

	дирекция „Контрол по опазване на горските територии, лов и рибарство“
	35

